LIETUVOS BANKO VALDYBA

NUTARIMAS

DĖL DRAUDIMO ĮMONĖS ARBA PERDRAUDIMO ĮMONĖS AKCIJŲ ĮSIGYJANČIO ASMENS IR SIŪLOMO ĮSIGIJIMO VERTINIMUI ATLIKTI TEIKIAMŲ DOKUMENTŲ SĄRAŠO IR INFORMACIJOS APIE ASMENŲ, TIESIOGIAI ARBA NETIESIOGIAI VALDANČIŲ DRAUDIMO ĮMONĖS ARBA PERDRAUDIMO ĮMONĖS AKCIJAS, PASIKEITIMĄ TEIKIMO TVARKOS APRAŠO PATVIRTINIMO

2014 m. balandžio 24 d. Nr. 03-64

Vilnius

Vadovaudamasi Lietuvos Respublikos Lietuvos banko įstatymo 42 straipsnio 3 dalies 1 punktu ir Lietuvos Respublikos finansų rinkos priežiūros sistemos pertvarkos įstatymo 4 straipsnio 3 dalimi, Lietuvos banko valdyba n u t a r i a:

1.	Patvirtinti Draudimo įmonės arba perdraudimo įmonės akcijų įsigyjančio asmens ir siūlomo įsigijimo vertinimui atlikti teikiamų dokumentų sąrašo ir informacijos apie asmenų, tiesiogiai arba netiesiogiai valdančių draudimo įmonės arba perdraudimo įmonės akcijas, pasikeitimą teikimo tvarkos aprašą (pridedama).

2.	Pripažinti netekusiu galios Lietuvos Respublikos draudimo priežiūros komisijos 2008 m. sausio 29 d. nutarimą Nr. N-9 „Dėl Leidimo tiesiogiai ar netiesiogiai įsigyti draudimo įmonės ar perdraudimo įmonės akcijų išdavimo ir informacijos apie asmenų, tiesiogiai ar netiesiogiai valdančių draudimo įmonės ar perdraudimo įmonės akcijas, pasikeitimą pateikimo tvarkos aprašo patvirtinimo“ su visais pakeitimais ir papildymais.

3.	Nustatyti, kad šis nutarimas įsigalioja 2014 m. gegužės 1 d.

Valdybos pirmininkas	Vitas Vasiliauskas

PATVIRTINTA

Lietuvos banko valdybos

2014 m. balandžio 24 d. nutarimu Nr. 03-64

DRAUDIMO ĮMONĖS ARBA PERDRAUDIMO ĮMONĖS AKCIJŲ ĮSIGYJANČIO ASMENS IR SIŪLOMO ĮSIGIJIMO VERTINIMUI ATLIKTI TEIKIAMŲ DOKUMENTŲ SĄRAŠO IR INFORMACIJOS APIE ASMENŲ, TIESIOGIAI ARBA NETIESIOGIAI VALDANČIŲ DRAUDIMO ĮMONĖS ARBA PERDRAUDIMO ĮMONĖS AKCIJAS, PASIKEITIMĄ TEIKIMO TVARKOS APRAŠAS

1. Draudimo įmonės arba perdraudimo įmonės akcijų įsigyjančio asmens ir siūlomo įsigijimo vertinimui atlikti teikiamų dokumentų sąrašo ir informacijos apie asmenų, tiesiogiai arba netiesiogiai valdančių draudimo įmonės arba perdraudimo įmonės akcijas, pasikeitimą teikimo tvarkos apraše (toliau – Aprašas) nustatyta, kaip teikti Lietuvos Respublikos draudimo įstatyme (toliau – Draudimo įstatymas) nurodytus dokumentus ir informaciją, būtiną draudimo arba perdraudimo įmonės akcijų įsigyjančio asmens (toliau – įsigyjantis asmuo) ir siūlomo įsigijimo vertinimui atlikti bei informaciją apie asmenų, tiesiogiai arba netiesiogiai valdančių draudimo įmonės arba perdraudimo įmonės akcijas, pasikeitimą Lietuvos bankui. Draudimo įstatyme nustatytais atvejais Aprašo 1 ir 2 priedai mutatis mutandis taikomi draudimo brokerių įmonę kontroliuojantiems asmenims.

2. Aprašo nuostatos netaikomos:

2.1. asmenims, įsigyjantiems akcijų tik dėl tarpuskaitos ir atsiskaitymo per įprastinį trumpą atsiskaitymų ciklą. Ilgiausia galima ciklo trukmė nustatyta Lietuvos Respublikos vertybinių popierių įstatymo (toliau – Vertybinių popierių įstatymas) 23 straipsnio 5 dalyje;

2.2. Europos Sąjungos valstybėse narėse ir užsienio valstybėse registruotiems sąskaitų tvarkytojams, kurie, veikdami kaip sąskaitų tvarkytojai, draudimo įmonės arba perdraudimo įmonės akcininkų susirinkimuose turi teisę balsuoti akcijų suteikiamais balsais tik pagal rašytinius arba elektroninius klientų nurodymus;

2.3. rinkos formuotojams, jeigu jie, vykdydami rinkos formuotojo veiklą, įsigiję arba perleidę draudimo įmonės arba perdraudimo įmonės akcijų, suteikiančių 10 procentų arba daugiau balsų visuotiniame akcininkų susirinkime, nedalyvauja valdant draudimo įmonę arba perdraudimo įmonę ir dėl šio akcijų įgijimo arba kainos palaikymo nedaro įtakos draudimo įmonei arba perdraudimo įmonei. Apie naudojimąsi šia išimtimi rinkos formuotojas per 10 dienų privalo pranešti Lietuvos bankui.

3. Apraše vartojamos sąvokos:

3.1. netiesioginis akcijų įsigijimas – draudimo įmonės arba perdraudimo įmonės akcijų suteikiamų balsavimo teisių įsigijimas, atitinkantis vieną arba kelias Vertybinių popierių įstatymo 24 straipsnio 1 dalies 2–10 punktų nuostatas;

3.2. tiesioginis akcijų įsigijimas – draudimo įmonės arba perdraudimo įmonės akcijų įsigijimas, atitinkantis Vertybinių popierių įstatymo 24 straipsnio 1 dalies 1 punkto nuostatą;

3.3. kitos Apraše vartojamos sąvokos suprantamos taip, kaip jos apibrėžtos Draudimo įstatyme ir Vertybinių popierių įstatyme.

4. Įsigyjantis asmuo Lietuvos bankui pateikia:

4.1. pasirašytą pranešimą apie ketinimą tiesiogiai arba netiesiogiai įsigyti draudimo įmonės arba perdraudimo įmonės akcijų, kuriame turi būti nurodyta:

4.1.1. fizinio asmens vardas, pavardė, o juridinio asmens – pavadinimas;

4.1.2. ketinamų įsigyti draudimo įmonės arba perdraudimo įmonės akcijų įsigijimo pagrindas, nurodomas taikant Vertybinių popierių įstatymo 24 straipsnio nuostatas;

4.1.3. ketinamų įsigyti draudimo įmonės arba perdraudimo įmonės akcijų skaičius, rūšis, nominaliosios vertės ir akcijų įsigijimo tikslai, kaina, suteikiamų balsų kiekis, taip pat pridedamų dokumentų sąrašas;

4.2. dokumentus ir paaiškinimus apie lėšų, kurias ketinama panaudoti draudimo įmonės arba perdraudimo įmonės akcijoms pirkti, kilmę ir įsigyjančio asmens finansinę būklę:

4.2.1. fizinis asmuo teisės aktų nustatyta tvarka pateikia valstybės įgaliotos institucijos išduotą pažymą apie pajamų deklaravimą;

4.2.2. juridinis asmuo pateikia paskutinių 3 veiklos metų finansines ataskaitas, patvirtintas nepriklausomų auditorių, ir šių auditorių išvadas dėl finansinių ataskaitų;

4.2.3. rašytinį patvirtinimą, kad pinigai akcijoms apmokėti nėra skolinti, jeigu ketinama tiesiogiai arba netiesiogiai įsigyti naujos akcijų emisijos akcijų;

4.2.4. rašytinį patvirtinimą, kad pinigai akcijoms apmokėti yra įgyti teisėtai;

4.3. juridinis asmuo taip pat pateikia:

4.3.1. registracijos pažymėjimą;

4.3.2. įstatus;

4.3.3. juridinio asmens organo sprendimą tiesiogiai arba netiesiogiai įsigyti draudimo įmonės arba perdraudimo įmonės akcijų;

4.4. užpildytą fizinio asmens anketą (1 priedas) ir (arba) užpildytą juridinio asmens anketą (2 priedas);

4.5. asmens, kuris po siūlomo įsigijimo bus skiriamas arba renkamas draudimo įmonės arba perdraudimo įmonės administracijos vadovu, valdybos nariu ir (arba) stebėtojų tarybos nariu, užpildytą Lietuvos banko prižiūrimo finansų rinkos dalyvių vadovo ir pagrindines funkcijas atliekančio asmens anketą (Lietuvos banko valdybos 2013 m. lapkričio 14 d. nutarimu Nr. 03-181 „Dėl Lietuvos banko prižiūrimų finansų rinkos dalyvių vadovų ir pagrindines funkcijas atliekančių asmenų vertinimo nuostatų patvirtinimo“ patvirtintų Lietuvos banko prižiūrimų finansų rinkos dalyvių vadovų ir pagrindines funkcijas atliekančių asmenų vertinimo nuostatų priedas), užpildytą asmens, kurio kandidatūrai siekiama gauti pritarimą, kaip nustatyta Draudimo įstatyme;

4.6. jeigu draudimo įmonės arba perdraudimo įmonės akcijų ketina įsigyti asmuo, priklausantis glaudžiais ryšiais susijusių asmenų grupei, arba kartu veikiantys asmenys, papildomai pateikiama:

4.6.1. asmenų grupės struktūros grafinis atvaizdas ir jo aprašymas, aprašyme nurodomas ryšys tarp grupės narių ir jų vykdomos ūkinės komercinės veiklos pobūdis;

4.6.2. glaudžiais ryšiais susijusių asmenų grupės nario arba kartu veikiančių asmenų, kurie įsigiję akcijų taps tiesiogiai arba netiesiogiai draudimo įmonę arba perdraudimo įmonę kontroliuosiančiais asmenimis arba joje dalyvausiančiomis įmonėmis, užpildytos fizinio asmens anketos (1 priedas) ir (arba) užpildytos juridinio asmens anketos (2 priedas);

4.6.3. rašytinis patvirtinimas, kad glaudžiais ryšiais susijusių asmenų grupės nario arba kartu veikiančių asmenų, kurie įsigiję akcijų taps draudimo įmonę arba perdraudimo įmonę kontroliuosiančiais asmenimis arba joje dalyvausiančiomis įmonėmis, finansinė būklė, atsižvelgiant į jų veiklos rezultatus, jų veiklą reglamentuojančių teisės aktų nuostatas ir kitas Lietuvos banko nustatytas reikšmingas aplinkybes, yra stabili ir gera;

4.7. atstovo (jeigu kiti 4 punkte nurodyti dokumentai pateikiami ir (arba) su siūlomo įsigijimo vertinimu susiję veiksmai, numatyti Apraše, atliekami ne įsigyjančio asmens) įgaliojimus patvirtinantį dokumentą;

4.8. jeigu Lietuvos bankas reikalauja, taip pat pateikiama kita įsigyjančiam asmeniui ir (arba) siūlomam įsigijimui vertinti reikšminga informacija.

5. Jeigu dėl siūlomo įsigijimo pareigą pateikti pranešimą apie siūlomą įsigijimą turi ne vienas, o keletas asmenų, dokumentai ir duomenys, nurodyti 4 punkte, pateikiami apie kiekvieną asmenį (teikiant bendrą šių asmenų pranešimą, tų pačių dokumentų kopijos neteikiamos) ir kiekvienas iš jų raštu patvirtina, kad pranešime apie siūlomą įsigijimą ir kartu su juo pateikiamuose dokumentuose esantys duomenys yra išsamūs, teisingi ir negalintys klaidinti.

6. Lietuvos bankui dokumentai teikiami Bendrųjų Lietuvos banko prižiūrimų finansų rinkos dalyvių prašymų išduoti leidimus pateikimo, nagrinėjimo ir išdavimo taisyklių, patvirtintų Lietuvos banko valdybos 2004 m. gegužės 6 d. nutarimu Nr. 58 „Dėl Bendrųjų Lietuvos banko prižiūrimų finansų rinkos dalyvių prašymų išduoti leidimus pateikimo, nagrinėjimo ir leidimų išdavimo taisyklių patvirtinimo“, nustatyta tvarka.

7. Lietuvos bankas Draudimo įstatymo nustatyta tvarka atlieka siūlomo įsigijimo vertinimą, gavęs 4 ir (arba) 5 punkte nurodytus dokumentus ir informaciją, reikalingą sprendimui dėl siūlomo įsigijimo vertinimo priimti.

8. Draudimo įmonė arba perdraudimo įmonė pateikia Lietuvos bankui užpildytą asmenų, tiesiogiai valdančių jos akcijas, sąrašą (3 priedas) ir asmenų, netiesiogiai valdančių jos akcijas, sąrašą (4 priedas) per 10 dienų:

8.1. po šios draudimo įmonės arba perdraudimo įmonės akcijų, apie kurių siūlomą įsigijimą buvo pranešta, tiesioginio arba netiesioginio įsigijimo dienos;

8.2. po šios draudimo įmonės arba perdraudimo įmonės tiesiogiai arba netiesiogiai valdomų akcijų perleidimo dienos.

9. Draudimo įmonės ir perdraudimo įmonės iki kiekvieno ketvirčio pirmo mėnesio 10 dienos pateikia Lietuvos bankui užpildytą asmenų, tiesiogiai valdančių jos akcijas, sąrašą (3 priedas) ir asmenų, netiesiogiai valdančių jos akcijas, sąrašą (4 priedas). Šių sąrašų pateikti nereikia, jei asmenys, tiesiogiai arba netiesiogiai valdantys draudimo įmonės arba perdraudimo įmonės akcijas, ir jų valdomas akcijų skaičius bei akcijų nominalioji vertė nepasikeitė arba apie asmenų, tiesiogiai arba netiesiogiai valdančių draudimo įmonės arba perdraudimo įmonės akcijas, pasikeitimą ir jų valdomą akcijų skaičių bei akcijų nominaliąją vertę Lietuvos bankas buvo informuotas 8 punkte nustatyta tvarka ir pateikus šią informaciją draudimo įmonės arba perdraudimo įmonės asmenys, tiesiogiai arba netiesiogiai valdantys akcijas, ir jų valdomas akcijų skaičius bei akcijų nominalioji vertė nepasikeitė.

10. Draudimo įmonės ir perdraudimo įmonės nedelsdamos raštu informuoja Lietuvos banką apie šių draudimo įmonių arba perdraudimo įmonių akcijų, kurioms įsigyti yra reikalingas Lietuvos banko sprendimas neprieštarauti siūlomam įsigijimui, tiesioginį arba netiesioginį įsigijimą be Lietuvos banko sprendimo arba Lietuvos bankui priėmus sprendimą prieštarauti siūlomam įsigijimui.

_____________________